東坡居士贊
作者：釋德洪
朝代：宋

paragraphs: 家孝友以爲鄉，塾道德以爲基。
横忠義之勁氣，吐剛方之談辭。
視閻浮其一漚，而寄夢境於儋耳。
開胸次之八荒，而露幻影如蛾眉，此其大凡也。
屬熙豐之勃興，追舜禹之有爲。
常一出而事悞，則袖手悠然而去之。
如鳳如麟，而瑞冠一世。
非雷非霆，而名震四夷。
造禆販之中傷，嗟妒忌之何知。
方其茹拳而微醉，以翰墨爲娛嬉。
則倒用祖師之印，檄萬古而疾馳。
如河漢之流，無有窮極。
如煙雲之出，無有定姿。
欲錄之以藏，則懼六丁之竊取。
要當以日月爲字，而天爲碑。
可乎。